ભગવાન શ્રીકૃષ્ણ સાથે મોરલીએ પણ રાસલીલા કરી છે. મોરલી પણ ભગવાન શ્રીકૃષ્ણ તથા ગોપીઓથી રિસાય છે અને રિસામણાં કરે છે અને ગવાયું છે કે ‘મોરલી તે ચાલી રંગ રુસણે રે ! કોણ મનાવા જાય રંગ મોરલી...’ કાનુડાની વેરણ વાંસળીએ આજે કલિયુગમાં સંગીતના જગતમાં અપાર પ્રેમ મેળવ્યો છે. વાંસળીવાદન તથા વાંસળીના મધુર સૂરોએ ચલચિત્રજગતને પણ ઘેલું લગાડ્યું છે. આ વાંસળીનાં આધુનિક સ્વપોનાં સંગીતવાદ્યો દેશ-વિદેશમાં સંગીતના સૂરો રેલાવે છે. આપણા જીવનને કાનુડાની આ વેરણ વાંસળી આનંદ અને ઉલ્લાસથી ભરી દે છે. આજે પણ આનંદ, પ્રેમ-ઉલ્લાસ તથા શાંતિનો સંદેશો આપતી કાનુડાની આ વેરણ વાંસળી અમરત્વને પામી છે.